CELEX: 62006CJ0310
Spoločný colný sadzobník
Kombinovaná nomenklatúra
Zaradenie
Vykostené kusy z hydiny, mrazené a konzervované soľou
Platnosť nariadenia (ES) č. 1223/2002

Návrh na začatie prejudiciálneho konania sa týka platnosti nariadenia Komisie (ES) č. 1223/2002 z 8. júla 2002 o zatrieďovaní určitého tovaru do kombinovanej nomenklatúry (
Ú. v. ES L 179, s. 8
; Mim. vyd. 02/012, s. 271).
Tento návrh bol predložený v rámci sporu medzi F.T.S. International BV (ďalej len „FTS“) a Belastingdienst — Douane West (colný orgán príslušný pre západ Holandska) vo veci colného zaradenia vykostených kusov mäsa z hydiny, mrazených a konzervovaných soľou.
Právny rámec
Medzinárodné právo
Medzinárodný dohovor o harmonizovanom systéme opisu a číselného označovania tovaru (ďalej len „HS“) uzatvorený v Bruseli 14. júna 1983 a protokol o jeho zmene a doplnkoch z 24. júna 1986 (ďalej len „dohovor o HS“) boli schválené v mene Spoločenstva rozhodnutím Rady 87/369/EHS zo 7. apríla 1987 (
Ú. v. ES L 198, s. 1
; Mim. vyd. 02/002, s. 288).
Podľa článku 3 ods. 1 dohovoru o HS sa každá zmluvná strana zaväzuje, že svoje tarifné a štatistické nomenklatúry usporiada podľa HS, že bude používať bez dodatkov a zmien všetky položky a podpoložky HS, ako aj ich číselné znaky a že bude dodržiavať číselné usporiadanie tohto systému. To isté ustanovenie stanovuje, že každá zmluvná strana sa tiež zaväzuje používať na výklad HS všeobecné pravidlá, ako aj všetky poznámky k triedam, kapitolám a podpoložkám HS a nemeniť ich rozsah.
Rada pre colnú spoluprácu, teraz Svetová colná organizácia (SCO), založená medzinárodným dohovorom, ktorý sa týka zriadenia tejto rady, podpísaným v Bruseli 15. decembra 1950 schvaľuje za podmienok stanovených v článku 8 dohovoru o HS vysvetlivky prijaté výborom pre HS, ktorého organizáciu upravuje článok 6 tohto dohovoru.
Výkladová poznámka k položke 0207 HS nazvaná „Mäso a jedlé droby z hydiny položky 0105, čerstvé, chladené alebo mrazené“ [
neoficiálny preklad
] znie takto:
„Do tejto položky patria len mäso a droby čerstvé, chladené alebo mrazené, z hydiny druhu
Gallus domesticus
, ktorá ako živá patrí do položky 0105…“ [
neoficiálny preklad
]
Podľa výkladovej poznámky k položke 0210 HS nazvanej „Mäso a jedlé droby, solené alebo v slanom náleve, sušené alebo údené, jedlé múčky a prášky z mäsa alebo z drobov [
neoficiálny preklad
]“:
„Do tejto položky patria len mäso a droby všetkého druhu, ktoré boli upravené postupom uvedeným v tejto položke; vylúčené sú však bravčová slanina neprerastená chudým mäsom, bravčový tuk a hydinový tuk, nevyškvarený alebo inak neextrahovaný (položka 0209)…“ [
neoficiálny preklad
]
Právna úprava Spoločenstva
Znenie kombinovanej nomenklatúry (ďalej len „KN“) účinné od 1. januára 2003 vyplývalo z nariadenia Komisie (ES) č. 1832/2002, ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku [
neoficiálny preklad
] (
Ú. v. ES L 290, s. 1
). Druhá časť KN obsahuje triedu I s názvom „Živé zvieratá a živočíšne výrobky“ [
neoficiálny preklad
], ktorej kapitola 2 má názov „Mäso a jedlé droby“ [
neoficiálny preklad
].
Položka 0207 znie takto:
„0207
Mäso a jedlé droby, z hydiny položky 0105, čerstvé, chladené alebo mrazené:
— z hydiny druhu
Gallus domesticus
:
…
— — Kusy a droby, mrazené:
— — — Kusy:
— — — — Vykostené
— — — — Nevykostené
…“ [
neoficiálny preklad
]
Položka 0210 znie takto:
„0210
Mäso a jedlé droby, solené, v slanom náleve, sušené alebo údené; jedlé múčky a prášky z mäsa alebo z drobov:
— Bravčové mäso:
…
021020— Hovädzie mäso:
…
—
Ostatné vrátane jedlých múčok a práškov z mäsa alebo mäsových drobov:
…
— — Ostatné:
— — — Mäso:
— — — — Z koní, solené, v slanom náleve alebo sušené
— — — — Z oviec a kôz:
…
02109931— — — — Zo sobov02109939— — — — Ostatné
…“ [
neoficiálny preklad
]
Doplňujúca poznámka 7 k uvedenej kapitole 2, ako vyplývala z nariadenia č. 1832/2002, spresňovala:
„Mäso a jedlé droby sú len vtedy ‚sušené alebo údené‘ a ‚solené alebo v slanom náleve‘ v zmysle položky 0210, ak sú hĺbkovo a vo všetkých častiach rovnomerne solené tak, že majú celkový obsah soli vo výške 1,2 % hmotnosti alebo viac.“ [
neoficiálny preklad
]
Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (
Ú. v. ES L 256, s. 1
; Mim. vyd. 02/002, s. 382) splnomocňuje Komisiu Európskych spoločenstiev na vyjasnenie obsahu colnej položky. Článok 9 ods. 1 tohto nariadenia v tomto ohľade uvádza:
„Opatrenia týkajúce sa nižšie uvedených otázok sú prijaté v súlade s postupmi definovanými v článku 10:
a)
uplatnenie kombinovanej nomenklatúry a [integrovaného sadzobníka Európskych spoločenstiev] najmä pri:
—
sadzobnom zaradení tovaru podľa nomenklatúry uvedenej v článku 8,
—
poznámkach;
b)
zmena a doplnenie kombinovanej nomenklatúry vzhľadom na zmenené požiadavky na štatistiku alebo obchodnú politiku;
…
d)
zmena a doplnenie kombinovanej nomenklatúry a zmena ciel v súlade s rozhodnutiami, ktoré prijala Rada alebo Komisia;
e)
zmena a doplnenie kombinovanej nomenklatúry zameraná na jej prispôsobenie a zohľadnenie vývoja technológií a obchodu alebo zameraná na zosúladenie, alebo vyjasnenie textov;
…“
Článok 9 nariadenia č. 2658/87 je základom nariadenia č. 1223/2002, ktoré stanovilo, že do položky 0207 KN majú byť zaradené tieto výrobky:
„Opis tovaru
Číselný znak KN
Dôvody
(1)
(2)
(3)
Vykostené kusy z hydiny, mrazené a konzervované soľou. Hmotnostný obsah soli je od 1,2 % do 1,9 %.
0207 14 10
Zatriedenie je určené ustanoveniami všeobecných pravidiel 1 až 6 na interpretáciu kombinovanej nomenklatúry a znením číselných znakov KN 0207, 0207 14 a 0207 14 10.
Výrobok je hlboko zmrazený a je potrebné ho skladovať pri teplote nižšej ako – 18 °C, aby sa mohol predávať najmenej jeden rok.

Výrobkom je mäso z hydiny zmrazené na dlhodobejšie uskladnenie. Pridanie soli neovplyvní základné vlastnosti výrobku ako mrazeného mäsa položky 0207.“
Nariadenie Komisie (ES) č. 1871/2003 z 23. októbra 2003, ktorým sa mení a dopĺňa príloha I k nariadeniu Rady (EHS) č. 2658/87 (
Ú. v. ES L 275, s. 5
; Mim. vyd. 02/013, s. 493), ktoré nadobudlo účinnosť 14. novembra 2003, nahradilo doplňujúcu poznámku 7 ku kapitole 2 triedy I druhej časti KN týmto textom:
„Na účely položky 0210, výrazy mäso a jedlé droby, nasolené alebo v slanom náleve’ znamenajú mäso a jedlé droby hlboko a rovnomerne impregnované soľou vo všetkých častiach, a v ktorých celkový hmotnostný obsah soli nie je nižší ako 1,2 % za predpokladu, že dlhodobá konzervácia je zabezpečená nasolením.“
Dňa 27. septembra 2005 orgán na urovnávanie sporov Svetovej obchodnej organizácie (WTO) dospel k záveru, že vykostené kusy z hydiny, mrazené a s hmotnostným obsahom soli od 1,2 % do 3 % majú byť zaradené do položky 0210 KN. Po tomto odporúčaní prijala Komisia nariadenie (ES) č. 949/2006 z 27. júna 2006, ktorým sa mení a dopĺňa príloha I k nariadeniu Rady (EHS) č. 2658/87 (
Ú. v. EÚ L 174, s. 3
). Nariadenie č. 949/2006, ktoré nadobudlo účinnosť v ten istý deň, zrušilo nariadenie č. 1223/2002 a nahradilo doplňujúcu poznámku 7 ku kapitole 2 triedy I druhej časti KN týmto ustanovením:
„Na účely podpoložky 021011 až 021093 termín ‚mäso a jedlé droby, nasolené alebo v slanom náleve’ znamenajú mäso a jedlé droby hlboko a rovnomerne nasiaknuté soľou vo všetkých častiach s celkovým hmotnostným obsahom soli 1,2 % alebo viac za predpokladu, že dlhodobá konzervácia je zabezpečená nasolením. Na účely podpoložky 021099 termín ‚mäso a jedlé droby, nasolené alebo v slanom náleve’ znamenajú mäso a jedlé droby hlboko a rovnomerne nasiaknuté soľou vo všetkých častiach s celkovým hmotnostným obsahom soli 1,2 % alebo viac.“
Spor vo veci samej a prejudiciálna otázka
V období od 5. do 11. augusta 2003 spoločnosť FTS doviezla do Holandska mrazené vykostené kusy z hydiny pochádzajúce z Brazílie s hmotnostným obsahom soli od 1,4 % do 2,9 %.
Holandské colné orgány zaradili na základe nariadenia č. 1223/2002 tento tovar do podpoložky 02071410. Belastingdienst — Douane West zamietol sťažnosť spoločnosti FTS, ktorá tvrdila, že uvedený tovar patrí do podpoložky 02109939. Spoločnosť FTS preto podala na senát pre colné veci Gerechtshof te Amsterdam žalobu proti tomuto rozhodnutiu.
Keďže sa Gerechtshof te Amsterdam domnieval, že nariadenie č. 1223/2002 uplatniteľné v čase skutkových okolností veci samej je nezlučiteľné s doplňujúcou poznámkou 7 ku kapitole 2 triedy I druhej časti KN v znení účinnom podľa nariadenia č. 1832/2002, rozhodol prerušiť konanie a položiť Súdnemu dvoru túto prejudiciálnu otázku:
„Je nariadenie č. 1223/2002… platné?“
O prejudiciálnej otázke
Spoločnosť FTS zastáva názor, že nariadenie č. 1223/2002 je neplatné, a predovšetkým tvrdí, že nariadenie je v rozpore s doplňujúcou poznámkou 7 ku kapitole 2 triedy I druhej časti KN, ako aj s poznámkami k položkám 0207 a 0210 HS, podľa ktorých mäso, ktoré bolo nasolené, patrí do položky 0210, ako rozhodol orgán na urovnávanie sporov WTO.
Holandská a talianska vláda, ako aj Komisia sa naopak domnievajú, že nariadenie č. 1223/2002 je platné. Tvrdia v podstate to, že položka 0207 KN sa vzťahuje na vykostené mrazené kusy mäsa z hydiny hlboko a rovnomerne nasiaknuté soľou vo všetkých častiach s celkovým hmotnostným obsahom soli 1,2 % až 1,9 %. Komisia dodáva, že nezlučiteľnosť nariadenia č. 1223/2002 s pravidlami WTO nemá vplyv na platnosť tohto nariadenia z pohľadu práva Spoločenstva, keďže tieto pravidlá nemajú priamy účinok, a odvoláva sa v tomto ohľade na rozsudky z 23. novembra 1999, Portugalsko/Rada (
C-149/96, Zb. s. I-8395
), a z 1. marca 2005, Van Parys (
C-377/02, Zb. s. I-1465
).
Na úvod treba pripomenúť, že podľa ustálenej judikatúry Rada zverila Komisii spolupracujúcej s colnými odborníkmi členských štátov širokú mieru voľnej úvahy pri spresňovaní obsahu položiek sadzobníka v súvislosti so zaraďovaním určitého tovaru. Právomoc Komisie prijímať opatrenia stanovené v článku 9 ods. 1 písm. a), b), d) a e) nariadenia č. 2658/87 jej však nedovoľuje meniť obsah položiek sadzobníka, ktoré boli vypracované na základe HS založeného dohovorom, pričom Spoločenstvo sa zaviazalo nemeniť ich rozsah pôsobnosti v zmysle článku 3 tohto dohovoru (rozsudky zo 14. decembra 1995, Francúzsko/Komisia,
C-267/94, Zb. s. I-4845
, body 19 a 20, ako aj z 27. apríla 2006, Kawasaki Motors Europe,
C-15/05, Zb. s. I-3657
, bod 35).
Je teda potrebné preskúmať, či Komisia prijatím nariadenia č. 1223/2002 zmenila položku 0210 KN, a prekročila tak hranice právomocí, ktoré jej zveruje článok 9 nariadenia č. 2658/87.
Doplňujúca poznámka 7 ku kapitole 2 triedy I druhej časti KN vo svojom znení účinnom v čase, keď došlo k skutkovým okolnostiam veci samej, stanovovala len to, že za „nasolené“ v zmysle položky 0210 sa považuje „mäso a jedlé droby hlboko a rovnomerne nasiaknuté soľou vo všetkých častiach s celkovým hmotnostným obsahom soli 1,2 % alebo viac“. Podľa tohto ustanovenia teda vykostené mrazené kusy mäsa z hydiny nasiaknuté soľou vo všetkých častiach s celkovým hmotnostným obsahom soli minimálne 1,2 % patrili do položky 0210.
Nariadenie č. 1223/2002 však tým, že výrobky s obsahom soli v rozmedzí od 1,2 % do 1,9 % zaradilo do podpoložky 02071410, nevyhnutne zvýšilo prah týkajúci sa obsahu soli v tovare patriacom do položky 0210 nad 1,9 %, takže výrobky s obsahom soli v rozmedzí od 1,2 % do 1,9 %, ktoré až dovtedy patrili do poslednej uvedenej položky, z nej boli vylúčené a boli zaradené do podpoložky 02071410, z čoho vyplýva zvýšenie cla.
Komisia zúžila rozsah položky 0210, a teda prekročila právomoci, ktoré jej boli zverené na základe článku 9 nariadenia č. 2658/87, tým, že mäso z hydiny s hmotnostným obsahom soli od 1,2 % do 1,9 % takto zaradila do podpoložky 02071410. Nariadenie č. 1223/2002 preto treba vyhlásiť za neplatné.
Aby sa mohla vnútroštátnemu súdu poskytnúť užitočná odpoveď, ktorá mu umožní rozhodnúť o jemu predloženom spore, treba preskúmať zaradenie tovaru, o ktorý ide vo veci samej.
S cieľom zaistiť právnu istotu a uľahčenie kontrol treba podľa ustálenej judikatúry hľadať rozhodujúce kritérium na colné zaradenie tovaru všeobecne v jeho objektívnych charakteristikách a vlastnostiach, ktoré vyplývajú zo znenia položiek KN a poznámok k triedam alebo ku kapitole (rozsudky zo 16. septembra 2004, DFDS,
C-396/02, Zb. s. I-8439
, bod 27, a z 15. septembra 2005, Intermodal Transports,
C-495/03, Zb. s. I-8151
, bod 47).
Zo všeobecného pravidla pre výklad KN č. 1 vyplýva, že z právneho hľadiska sa zatriedenie tovaru určuje podľa znenia položiek a poznámok k triedam a kapitolám, ako aj podľa ďalších všeobecných pravidiel pre výklad, pokiaľ nie sú v rozpore so znením uvedených položiek alebo poznámok. Podľa všeobecného pravidla pre výklad KN č. 3 písm. a), ktoré sa týka práve prípadu, keď sa zdá, že tovar má byť zaradený do viacerých položiek, „najšpecifickejšia položka musí mať prednosť pred položkami so všeobecnejším významom“.
Položka 0207 sa týka „mäsa a jedlých drobov z hydiny položky 0105, čerstvých, chladených alebo mrazených“. Názov ani štruktúra tejto položky nestanovujú ani nevylučujú jej uplatnenie na nasolené mäso.
Položka 0210 sa naopak týka „mäsa a jedlých drobov, solených, v slanom náleve, sušených alebo údených; jedlých múčok a práškov z mäsa alebo z drobov“. Pre tieto výrobky doplňujúca poznámka 7 ku kapitole 2 triedy I druhej časti KN vo svojom znení vyplývajúcom z nariadenia č. 1832/2002 stanovuje celkový hmotnostný obsah soli 1,2 % alebo viac a okrem toho vyžaduje, aby boli „hlboko a rovnomerne nasiaknuté soľou vo všetkých častiach“.
V čase, keď došlo k skutkovým okolnostiam veci samej, patrili teda vykostené mrazené kusy mäsa z hydiny hlboko a rovnomerne nasiaknuté soľou vo všetkých častiach s celkovým hmotnostným obsahom soli minimálne 1,2 % do podpoložky 02109939 KN.
Komisia sa však domnieva, že položka 0210 je vyhradená pre mäso, ktoré bolo nasolené na účely jeho konzervácie. Naopak, pokiaľ sa konzervácia zaisťuje zmrazením, mäso podľa Komisie patrí do položky 0207 bez ohľadu na to, či je prípadne nasolené. Komisia sa v tejto súvislosti odvoláva na rozsudky zo 17. marca 1983, Dinter (
175/82, Zb. s. 969
), a z 27. mája 1993, Gausepohl-Fleisch (
C-33/92, Zb. s. I-3047
).
Toto tvrdenie nemožno prijať. Stačí totiž konštatovať, že žiadne z ustanovení KN účinných v čase skutkových okolností veci samej výslovne nestanovilo, že zaradenie do položky 0210 závisí od toho, či sa nasolením má zaistiť dlhodobá konzervácia predmetného mäsa. Pokiaľ ide o relevantnosť už citovaných rozsudkov Dinter a Gausepohl-Fleisch, treba poukázať na to, že tieto rozhodnutia boli vydané za okolností, ktoré sa líšia od okolností veci samej v tom smere, že nebol prijatý žiadny právny predpis zodpovedajúci doplňujúcej poznámke 7 ku kapitole 2 triedy I druhej časti KN, ktorého cieľom by bolo objasniť rozsah pojmu „nasolené“ v zmysle položky 0210 (pozri analogicky rozsudok z 8. februára 1990, van de Kolk,
C-233/88, Zb. s. I-265
, body 14 a 15).
Je úlohou vnútroštátneho súdu, aby na základe vyššie uvedených údajov vykonal zaradenie tovaru, o ktorý ide vo veci samej.
Na otázku vnútroštátneho súdu preto treba odpovedať tak, že nariadenie č. 1223/2002 je neplatné.
O trovách
Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.

Z týchto dôvodov Súdny dvor (tretia komora) rozhodol takto:

Nariadenie Komisie (ES) č. 1223/2002 z 8. júla 2002 o zatrieďovaní určitého tovaru do kombinovanej nomenklatúry je neplatné.

Podpisy
(
*1
)	Jazyk konania: holandčina.